Astrodienst Webmaster Tools - Astrodienst Guest user u1359794903
6-May-2016, 21:35 UT/GMT Grootte | Slaai Sonder Blare
Wyn versus Kind →
Ons vertel allerhande snert aan die spieël: Uiterlike skoonheid is nie belangrik nie. Mans en vrouens is gelyk. Dis nie die einde van die wêreld as kinders televisie kyk sonder toesig nie. Wyn maak nie vet nie. En een van my gunstelinge: grootte maak nie saak nie.
Grootte maak saak.
Neem nou maar skoene as voorbeeld: ‘n skoen wat of tè groot, of tè klein is, is nie gepas nie. Niemand hou van ‘n kind wat te groot is vir sy skoene nie en ons word tog aangemoedig om soos die skoenmaker by sy lees te hou. Tensy jy liddorings, eelte, knoppe en skewe tone wil hê, moedig voetspesialiste mense aan om die regte skoengrootte te dra. Die Japanese vroutjies wat hul toontjies so laat ombuig het om hul voete kleiner te laat lyk, het met meer as ingroeitoonnaels betaal… sedert 1902 is dit onwettig om skoene te dra wat te klein is, aangesien mense die emmer geskop het met hul verminkte voetjies. Die grootte van jou skoene maak saak.
Kom ons beweeg Noord… tot by die enkel. Niks is so onvanpas soos ‘n jas wat nie netjies pas nie. ‘n Broek moet die regte lengte wees om te keer dat jy soos ‘n bleeksiel lyk. Modekenners regoor die wêreld is dit eens: jou klere hoef nie duur te wees nie, maar dit moet immers pas. Dra die klere vir die lyf wat jy het, nie die lyf wat jy wil hê nie. ‘n Broek wat te knap sit, hou gesondheidsrisiko’s in, terwyl ‘n broek wat soos Bieber s’n, te laag hang, jou die respek van jou medemens kan kos. Die grootte van jou klere maak saak.
Is dit ‘n selfoon in jou broeksak of… of smokkel jy met bakstene? Sien, die grootte van tegnologie maak saak! Niemand wil tog gesien word met ‘n selfoon wat so groot soos ‘n HAT is nie? Skootrekenaars is bedoel vir jou skoot, nie vir die buitekamer nie. In die laaste paar jaar het tegnologie so vinnig ontwikkel, dat elke Jan Rap en sy maat hul selfone verkies soos Hugh Hefner van sy Hasies hou: plat, dun, blink, met een gaatjie vir herlaaidoeleindes en as jy aan haar raak, moet sy reageer… sonder sukkel. As dit by tegnologie kom, is kleiner beter, maar met die geheue van ‘n olifant en die verwerkingsspoed van Usain Bolt. Die grootte van jou tegnologie maak saak.
Die grootte van jou skouers maak saak : veral as jy vir die Bokke wil speel. As jy 160 cm in jou skoene staan en jy klere by die kinderafdeling in Edgars koop, gaan Allistair Coetzee waarskynlik nie vir jou ‘n kaartjie na Kamp Staaldraad koop nie. Jy kan nie ‘n ruimtevaarder word as jy nie tussen 65 en 72 duim lank is nie. Jy sal nie sommer een van Victoria se geheime engeltjies kan word as jy korter as 1,9 meter is nie en jammer om te sê, maar as jy meer as 75 kilogram weeg, kan jy maar jou supermodel-droom op jou maag skryf en met jou ekstragroot hempie afvee. Grootte maak saak.
Die kans dat ‘n tandarts ‘n leeu gaan skiet met ‘n .22 is skraal. Net soos jy nie sommer ‘n holpunt-patroon in ‘n .458 gaan laai om ‘n tarentaal vir ontbyt te probeer skiet nie. Jy kan nie jouself ‘n man noem as jy die Curriebeker op ‘n 13 duim televisie wil kyk nie. Jy sal nie vriende oorhê nie. Moenie dink jy gaan die kleinste burger bestel en lank versadig bly nie. Die kleinste botteltjies bevat dikwels die gevaarlikste gif. Die grootbek by die kroegtoonbank, dra dikwels ook klein skoene. Die grootte van jou bakkie se wiele, of jy nou in Brakpan bly of nie, is gewoonlik ook direk eweredig aan die grootte van die enjin, klanksisteem en indirek eweredig aan jou intellek. Die grootte van jou bankbalans, kroegtoonbank, sonbril, CV, buuste, tandeborsel, handsak en jou mond… dit maak saak.
Mense wen pryse vir die kleinste gehoortoestel en die grootste pizza. Daar word rekords gehou vir die grootste man en die kleinste hond. Hoekom? Want grootte maak saak.
Moenie meer vir jouself lieg nie. Mans en vrouens is nie gelyk nie. Uiterlike voorkoms is belangrik. En Meneer wat sê dat dit net die wieg van die skip is: Grootte maak saak!
Posted in Mans is kaas en vrouens... feta!,O...lywe,Tamatie-toesprake